ธปท.ยังไม่ออกกฎคุมโฆษณาสินเชื่อ
ธปท.ประนีประนอมธนาคารพาณิชย์ แค่ขอความร่วมมือไม่ให้เร่งโฆษณาเงินกู้ แต่ยังไม่คลอดเกณฑ์ใหม่ควบคุม
3 ธ.ค. 2555

ธปท.ประนีประนอมธนาคารพาณิชย์ แค่ขอความร่วมมือไม่ให้เร่งโฆษณาเงินกู้ แต่ยังไม่คลอดเกณฑ์ใหม่ควบคุม
นางสาลินี วังตาล ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย(ธปท.) กล่าวว่า การพบหารือระหว่าง นายประสาร ไตรรัตน์วรกุล ผู้ว่าการ ธปท.และผู้บริหาร ธปท. กับผู้บริหารธนาคารพาณิชย์ทุกแห่งในวันนี้มีการหารือกันใน 4 ประเด็นหลัก คือ 1.แนวโน้มภาวะเศรษฐกิจไทย ซึ่งธนาคารพาณิชย์ส่วนใหญ่ให้ความสนในเรื่องเงินทุนเคลื่อนย้าย และการขยายตัวของสินเชื่อในประเทศในระยะยต่อไป 2.การคุ้มครองผู้บริโภค ซึ่งมีการขอความร่วมมือเรื่องการโฆษณาไม่ให้ไปกระตุ้นการใช้จ่ายมากเกินตัว ให้ธนาคารมีความรับผิดชอบกับสังคม ช่วยกันส่งเสริมการออม รวมถึงให้ธนาคารร่วมมือในการแก้ปัญหาของประชาชน ที่ร้องเรียนมาผ่านศูนย์ร้องเรียนทางการเงิน(ศคง.)ของธปท.
3.การดูแลความเสี่ยงด้านปฏิบัติการ และระบบไอที เนื่องจากปัจจุบันมาตรฐานสากลให้ความสำคัญมากขึ้น ดังนั้นธนาคารควรมีเครืองมือใหม่ๆ เช่น การเก็บข้อมูล Loss Data เพื่อควบคุมภายในให้ดีขึ้น และ 4.เรื่องที่ทางสมาคมธนาคารไทยขอให้ธปท.ช่วยติดตามดำเนินการเรื่อง Foreign Account Compliance (FATCA) ซึ่งเป็นกฎกติการทางการเงินขอเก็บภาษีของสหรัฐ กับทางกระทรวงการคลังและกรมสรรพกร เพราะหากไม่ดำเนินการใดๆเรื่องนี้การทำธุรกรรมการเงินกับสหรัฐอาจติดขัดปัญหายุ่งยาก และอีกอย่างสมาคมธนาคารไทยก็ขอให้มีการจัดการศูนย์การจัดการเงินสด ที่ปัจจุบันมีเยอะเกินไปให้มีน้อยลงเพื่อช่วยประหยัดต้นทุน
"ในเรื่องโฆษณาธปท.แค่ขอความร่วมมือ ว่าไม่ให้กระตุ้นการกู้มากเกินไป  โดยเฉพาะสินเชื่อประเภทสินเชื่อส่วนบุคคลและบัตรเครดิตที่โตสูงไป ส่วนสินเชื่อบ้านและรถยนต์ถึงจะโตสูงก็มีเหตุสนับสนุนจากนโยบายเข้าใจได้  ซึ่งเรื่องนี้ผู้บริหารธนาคารก็เห็นด้วย และจะรับไปจัดการต่อไป โดยที่ไม่มีการออกเกณฑ์อะไรมาคุมเพิ่มเติม เพราะธนาคารเป็นองค์กรใหญ่น่าจะมีความรับผิดชอบต่อสังคมอยู่แล้ว เราจึงไม่จำเป็นต้องห้ามโฆษณาใดเป็นพิเศษ ให้ธนาคารกลับไปพิจารณาไปใช้ดุลพินิจตามความเหมาะสมเอง"นางสาลินีกล่าว